Bancnote false de 50 de euro, distribuite în cel puțin 15 orașe din România. DIICOT Timișoara și poliția au intervenit.
Bancnote de 50 de euro contrafăcute au fost plasate de o grupare din Hunedoara în cel puțin 15 orașe ale țării. Procurorii DIICOT Timișoara și polițiștii au făcut 12 percheziții domiciliare în județul Hunedoara, în cursul zilei de joi, pentru destructurarea grupării. Liderul grupării făcea rost de bancnotele false din Italia. iar ceilalți le distribuiau, conform unui comunicat al DIICOT.
Procurorii Direcției de Investigare a Infracțiunilor de Criminalitate Organizată și Terorism (DIICOT) – Serviciul Teritorial Timișoara și polițiștii au făcut joi 12 percheziții domiciliare în Hunedoara, pentru destructurarea unui grup infracțional organizat specializat în punere în circulaţie de valori falsificate străine în formă continuată și înșelăciune în formă continuată.Anul trecut, în județul Hunedoara s-a constituit şi a acţionat în mod coordonat un grup infracţional organizat specializat în plasarea pe piaţă de bancnote false din cupiura de 50 euro, prin iniţierea de relaţii comerciale, care le permiteau plata cash cu bancnotele în litigiu, în special prin diferite achiziţii de produse de la persoane fizice, care postează anunţuri pe site-uri de profil.Cercetările au scos la iveală că membrii grupului infracțional organizat erau din Petroșani, însă au acționat în orașe unde puterea de cumpărare este superioară celei din Valea Jiului și unde recunoașterea lor de către persoanele vătămate să fie îngreunată.Astfel, în cursul anilor 2019-2020, membrii grupului infracţional au derulat multiple tranzacţii frauduloase, prin plasarea pe piaţă de bancnote false din cupiura de 50 euro, prin inducerea în eroare a unor vânzători de bună-credinţă din Timișoara, Arad, Oradea, Marghita, Oțelu Roșu, Caransebeş, Deva, Hunedoara, Alba Iulia, Cluj Napoca, Hațeg, Sibiu, Sebeş, Râmnicu Vâlcea şi Călăraşi.Activitatea era organizată pe două paliere, în sistem piramidal, sub coordonarea liderului care avea rolul procurării şi aprovizionării grupării cu bancnote contrafăcute, prin prisma conexiunilor avute cu o grupare de falsificatori din Italia.Pe palierul de execuție erau 3 persoane cu rolul de a iniţia contacte cu diferite persoane de pe platforme de achiziții online, cu anunţuri de vânzare a diferitor bunuri electronice, în special telefoane mobile, şi de a plasa astfel pe piaţă bancnotele falsificate.La gruparea infracțională organizată au aderat treptat și alți membri care au primit valută contrafăcută de la membrii grupării şi au procedat la plasarea acesteia pe piață în aceeași modalitate.La sediul DIICOT – Serviciul Teritorial Timișoara vor fi audiate 10 persoane.Autorul articolului: Vasile Măgrădean.